               IL-KUMMISSJONI EWROPEA
            Brussell, 19.5.2020
            COM(2020) 219 final
            2020/0096(NLE)
            Proposta għal
            DEĊIŻJONI TAL-KUNSILL
            li temenda d-Deċiżjoni tal-Kunsill (UE) 2016/915 fir-rigward tal-perjodu referenzjarju maħsub biex jintuża għall-kejl tat-tkabbir tal-emissjonijiet tas-CO2, biex jitqiesu l-konsegwenzi tal-pandemija tal-COVID-19 fil-kuntest tal-iskema CORSIA

               MEMORANDUM TA’ SPJEGAZZJONI

               1.Suġġett tal-proposta

               Din il-proposta – adottata bħala konsegwenza tal-pandemija tal-COVID-19 – tikkonċerna deċiżjoni li tadatta l-pożizzjoni li għandha tittieħed f’isem l-Unjoni fl-Organizzazzjoni tal-Avjazzjoni Ċivili Internazzjonali (ICAO) dwar l-Iskema ta’ Kumpens u Tnaqqis tal-Karbonju għall-Avjazzjoni Internazzjonali (CORSIA) fir-rigward tal-perjodu referenzjarju tagħha għall-kejl tat-tkabbir tal-emissjonijiet tas-CO2 (“linja bażi”).

               2.Kuntest tal-proposta

               2.1.Il-Konvenzjoni ta’ Chicago u l-Ftehim ta’ Pariġi

               Il-Konvenzjoni ta’ Chicago (“il-Konvenzjoni”) għandha l-għan li tirregola t-trasport internazzjonali bl-ajru. Daħlet fis-seħħ fl-4 ta’ April 1947 u stabbiliet l-Organizzazzjoni tal-Avjazzjoni Ċivili Internazzjonali (ICAO).

               F’Diċembru 2015, il-Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima adottat il-Ftehim ta’ Pariġi, li l-objettiv tiegħu huwa li ż-żieda fit-temperatura globali tiġi limitata għal ferm inqas minn 2 °C meta mqabbla mal-livelli preindustrijali, u biex jitkomplew l-isforzi biex iż-żieda fit-temperatura tiġi limitata għal 1,5 °C. Is-setturi kollha tal-ekonomija, inkluż l-avjazzjoni internazzjonali, jenħtieġ li jikkontribwixxu biex jinkiseb dan it-tnaqqis tal-emissjonijiet.

               L-Istati Membri kollha tal-UE huma partijiet għaż-żewġ Ftehimiet. L-UE u l-Istati Membri tagħha huma Partijiet għall-Ftehim ta’ Pariġi u b’mod konġunt ħadu l-impenn li jnaqqsu l-emissjonijiet tal-gassijiet serra tagħhom.

               2.2.L-Organizzazzjoni tal-Avjazzjoni Ċivili Internazzjonali

               L-Organizzazzjoni tal-Avjazzjoni Ċivili Internazzjonali hija aġenzija speċjalizzata tan-Nazzjonijiet Uniti. L-għanijiet u l-objettivi tal-Organizzazzjoni huma l-iżvilupp tal-prinċipji u tat-tekniki tan-navigazzjoni internazzjonali bl-ajru u t-trawwim tal-ippjanar u tal-iżvilupp tat-trasport internazzjonali bl-ajru. L-UE hija osservatur ad hoc f’ħafna korpi tal-ICAO (l-Assemblea u korpi tekniċi oħra).

               2.3.L-Iskema ta’ Kumpens u Tnaqqis tal-Karbonju għall-Avjazzjoni Internazzjonali (CORSIA)

               L-Istandards Internazzjonali u l-Prattiki Rakkomandati (SARPs), il-Ħarsien Ambjentali – l-Iskema ta’ Kumpens u Tnaqqis tal-Karbonju għall-Avjazzjoni Internazzjonali (CORSIA) ġew adottati bħala l-Volum IV tal-Anness 16 tal-Konvenzjoni ta’ Chicago mill-Kunsill tal-ICAO fil-214-il Sessjoni tiegħu fis-27 ta’ Ġunju 2018.

               Skont id-Deċiżjoni tal-Kunsill (UE) 2018/2027
                  1
               , l-Istati Membri nnotifikaw id-differenzi lill-ICAO. Dawn id-differenzi bejn id-Direttiva 2003/87/KE u l-iskema CORSIA jinkludu, b’mod partikolari, li d-Direttiva 2003/87/KE tapplika irrispettivament min-nazzjonalità tal-operaturi tal-ajruplani. Fil-prinċipju, din tkopri t-titjiriet li jitilqu minn ajrudrom li jinsab fit-territorju ta’ Stat Membru li għalih japplika t-Trattat, jew li jaslu f’tali ajrudrom. Tapplika mingħajr distinzjoni għat-titjiriet fi ħdan l-Istati Membri u/jew il-pajjiżi taż-ŻEE u bejniethom.

               Il-paragrafu 3.2 tal-Parti II tas-SARPs (“rekwiżiti ta’ kumpens tas-CO2”) jispeċifika “linja bażi” tal-medja tal-emissjonijiet annwali tas-CO2 matul l-2019 u l-2020 għar-rotot koperti mill-iskema CORSIA.

               3.Pożizzjoni li trid tittieħed f’isem l-Unjoni

               3.1. Sfond

               Il-kwistjoni hawnhekk hija l-kunsiderazzjoni tal-impatt tal-pandemija tal-COVID-19 fuq il-linja bażi tal-iskema CORSIA li tintuża biex jiġu ddeterminati r-rekwiżiti ta’ kumpens futuri għall-operaturi tal-ajruplani sabiex jinkiseb tkabbir newtrali fil-karbonju mill-2020.

               Il-pandemija tal-COVID-19 li għaddejja bħalissa se twassal ċertament għal tnaqqis sostanzjali fl-emissjonijiet tas-CO2 mill-avjazzjoni internazzjonali fl-2020. Il-pandemija se twassal għal linja bażi tal-iskema CORSIA li tkun ferm iktar baxxa, sakemm id-definizzjoni tal-linja bażi tal-iskema CORSIA ma tiġix rieżaminata, u tkun tinvolvi rekwiżiti ta’ kumpens ogħla. Dan, naturalment, jiddependi wkoll mir-rata ta’ rkupru tat-traffiku tal-ajru internazzjonali u mill-iżvilupp tal-emissjonijiet tas-CO2 mit-traffiku tal-ajru internazzjonali.

               Il-Kumitat dwar l-Avjazzjoni u l-Ħarsien Ambjentali (CAEP) tal-ICAO wettaq analiżi tal-ordni ta’ kobor li għandha l-għan li tikkwantifika l-impatt tal-pandemija tal-COVID-19 fuq id-domanda għall-unitajiet ta’ emissjonijiet (kumpensi) skont l-iskema CORSIA, abbażi ta’ xenarji differenti, u li tesplora diversi opzjonijiet għal-linja bażi.
                  2

               Permezz tal-analiżi tas-CAEP, li kkunsidrat l-opzjonijiet tal-linja bażi li jvarjaw mill-istatus quo, minflok jintużaw l-emissjonijiet tal-2019 jew medja tal-emissjonijiet fuq iktar snin jew saħansitra stimi estrapolati tal-emissjonijiet tal-2020 li kieku ma kien hemm l-ebda kriżi, ħareġ, inter alia, li

               –fl-2020, l-emissjonijiet tas-CO2 jistgħu jkunu madwar 40 % inqas mil-livelli antiċipati fl-2016;

               –l-emissjonijiet referenzjarji għal-linja bażi attwali tal-iskema CORSIA jistgħu jkunu madwar 18 % inqas meta mqabbla mal-livelli tal-2019;

               –linja bażi iktar baxxa tista’ tirriżulta f’impatt sostanzjali fuq ir-rekwiżiti ta’ kumpens totali:

               ·il-Fażi Pilota (2021-2023): minn +280 % f’xenarju ta’ rkupru b’għamla ta’ V għal +150 % f’xenarju ta’ rkupru b’għamla ta’ U b’telf permanenti;

               ·il-Fażijiet Kollha (2021-2035): minn +45 % f’xenarju ta’ rkupru b’għamla ta’ V għal –24 %
                  f’xenarju ta’ rkupru b’għamla ta’ U b’telf permanenti;

               –tibdil tal-linja bażi għall-2019 jista’ jirriżulta f’rekwiżiti ta’ kumpens totali:

               ·il-Fażi Pilota (2021-2023): sa żero jew qrib iż-żero sal-2023 fix-xenarji tal-COVID-19, u

               ·il-Fażijiet Kollha (2021-2035): minn –9 % f’xenarju ta’ rkupru b’għamla ta’ V
                  għal –32 % f’xenarju ta’ rkupru b’għamla ta’ U b’telf permanenti.

               Fil-laqgħa tal-Grupp ta’ Tmexxija tas-CAEP tal-11 ta’ Mejju 2020, l-analiżi tal-ordni ta’ kobor ġiet approvata b’mod unanimu biex tiġi kkunsidrata mill-Kunsill tal-ICAO waqt il-220 Sessjoni tiegħu f’Ġunju 2020.

               3.2. Pożizzjoni proposta

               Filwaqt li jitqiesu l-effettività ambjentali b’rabta mal-għan tal-ICAO li jiġi żgurat tkabbir newtrali fil-karbonju mill-2020, il-ħtieġa li jiġi żgurat appoġġ għall-iskema CORSIA fiċ-ċirkostanzi li nħolqu mill-pandemija tal-COVID-19, u biex jiġi evitat tfixkil fl-elementi ewlenin tad-disinn tal-iskema CORSIA, kif ukoll fil-proċess ġuridiku fl-ICAO, approċċ inizjali prudenti, ibbażat fuq l-informazzjoni disponibbli attwalment
                  3
               , ikun li jiġi aċċettat, jekk ikun meħtieġ, l-aġġustament tad-disinn tal-iskema CORSIA biex l-emissjonijiet tas-CO2 tal-avjazzjoni internazzjonali koperti mill-iskema CORSIA matul l-2019 biss jiġu stabbiliti bħala l-linja bażi.

               Jekk il-Kunsill tal-ICAO jiddeċiedi li jaġġusta l-linja bażi tal-iskema CORSIA matul din is-sessjoni, jintbagħat sinjal li l-ICAO, b’mod attiv, qed tieħu passi biex tadatta għall-kriżi u tippreserva l-appoġġ tal-Istati għall-iskema CORSIA u l-parteċipazzjoni tagħhom fiha. Sabiex l-urġenza li tittieħed deċiżjoni tiġi bbilanċjata mal-ħtieġa li tiġi żgurata l-konformità mar-regoli ta’ governanza tal-ICAO, tali deċiżjoni mill-Kunsill tal-ICAO tista’ tiġi segwita minn konsultazzjoni skattata permezz ta’ Ittra lill-Istati u mill-adozzjoni formali fis-Sessjoni ta’ wara (il-221 waħda) tal-Kunsill tal-ICAO.

               Jaf ikun xieraq li jsiru ċerti aġġustamenti relatati fir-rigward tal-elementi tad-disinn tal-iskema CORSIA, fosthom:

               –aġġustament korrispondenti tal-opzjoni li l-emissjonijiet tal-2020 jintużaw bħala referenza biex jiġu kkalkolati r-rekwiżiti ta’ kumpens matul l-hekk imsejħa “fażi pilota”, jiġifieri l-ewwel tliet snin ta’ parteċipazzjoni volontarja (2021-2023);

               –kjarifika li, fil-kalkolu tar-rekwiżiti ta’ kumpens għal sena partikolari, il-Fattur ta’ Tkabbir Settorjali ma jistax ikun negattiv, u b’hekk jiġi evitat li kwalunkwe rekwiżit ta’ kumpens negattiv f’sena waħda jikkanċella r-rekwiżiti pożittivi f’sena oħra tal-istess perjodu ta’ konformità.

               Xi pajjiżi indikaw li jaf jippruvaw jużaw l-opportunità ta’ tibdil possibbli tal-linja bażi biex jitolbu li jkun hemm linji bażi differenti għal pajjiżi differenti, skont il-livell ta’ żvilupp tagħhom, is-sena meta ssieħbu fl-iskema CORSIA jew kriterji oħra. Tali tibdil imur kontra l-prinċipji tar-Riżoluzzjoni A40-19 u l-Konvenzjoni ta’ Chicago u l-prinċipju ta’ nondiskriminazzjoni tagħha, u jwassal għal riskji kbar ta’ tfixkil tal-iskema CORSIA.

               Jekk il-livell ta’ traffiku u tal-emissjonijiet assoċjati ta’ qabel il-kriżi jdum diversi snin biex jintlaħaq, linja bażi ogħla tal-emissjonijiet tal-2019 x’aktarx li ma twassal għall-ebda rekwiżit ta’ kumpens jew twassal għal ftit rekwiżiti ta’ kumpens matul il-fażi pilota. F’dan il-kuntest, jenħtieġ li jitfakkar li r-Riżoluzzjoni A40-19 tal-Assemblea tipprevedi rieżami tal-iskema CORSIA kull tliet snin – ir-rieżami li jmiss huwa fl-2022. Din tispeċifika li jenħtieġ li r-rieżamijiet jinkludu valutazzjoni tal-progress li jkun sar biex jinkiseb l-għan li l-ICAO qed taspira għalih, jiġifieri li l-emissjonijiet globali netti tal-karbonju mill-avjazzjoni internazzjonali mill-2020 jinżammu fl-istess livell; tal-impatt fis-suq u tal-kostijiet tal-iskema fuq l-Istati u fuq l-operaturi tal-ajruplani, kif ukoll fuq l-avjazzjoni internazzjonali; u tal-funzjonament tal-elementi tad-disinn tal-iskema; u jikkunsidraw it-titjib tal-iskema li jappoġġa l-iskop tal-Ftehim ta’ Pariġi, b’mod partikolari l-għanijiet fit-tul tiegħu rigward it-temperatura; u jikkunsidraw ukoll l-aġġornament tal-elementi tad-disinn tal-iskema biex tittejjeb l-implimentazzjoni, tiżdied l-effettività, u tiġi minimizzata d-distorsjoni tas-suq.

               Ir-rilevanza ta’ tali rieżami hija enfasizzata mill-ħtieġa li tiġi żgurata l-konsistenza ma’ għan aspirazzjonali fit-tul ta’ tnaqqis tal-emissjonijiet tas-CO2 li jrid jiġi kkunsidrat mill-Assemblea.

               Skont ir-rata ta’ rkupru tat-traffiku tal-ajru internazzjonali u kemm l-iskema CORSIA tikkontribwixxi biex jintlaħaq għan aspirazzjonali fit-tul ta’ tnaqqis tal-emissjonijiet tas-CO2, jista’ jkun rilevanti li fl-okkażjoni ta’ rieżami futur, jerġa’ jiġi eżaminat il-livell ta’ ambizzjoni tal-iskema CORSIA, u potenzjalment tiġi inkluża l-kwistjoni tal-linja bażi. Iż-żieda fil-livell ta’ ambizzjoni tal-iskema CORSIA tkun konsistenti mal-pożizzjoni tal-Unjoni stabbilita fid-Deċiżjoni tal-Kunsill (UE) 2016/915.

               Tibdil fil-pożizzjoni tal-Unjoni dwar l-iskema CORSIA, minħabba l-pandemija tal-COVID-19, fih innifsu ma jaffettwax l-appoġġ tal-UE għall-politika sottostanti rigward l-għan aspirazzjonali tal-ICAO ta’ tkabbir newtrali fil-karbonju mill-2020, kif stabbilit fir-Riżoluzzjoni A40-19 tal-Assemblea.

               4.Konsistenza ma’ politiki oħra tal-Unjoni

               Id-Deċiżjoni proposta hija konsistenti u komplementari ma’ politiki oħra tal-Unjoni, b’mod partikulari l-politiki tal-enerġija, tal-ambjent u tat-trasport.

               5.Bażi ġuridika

               5.1.Bażi ġuridika proċedurali

               5.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               L-Artikolu 218(9) tat-TFUE japplika irrispettivament minn jekk l-Unjoni hijiex membru tal-korp jew parti għall-ftehim
                  4
               .

               5.1.2.Applikazzjoni għal dan il-każ

               L-att (l-SARPs tal-iskema CORSIA) li l-Kunsill tal-ICAO jista’ jintalab jemenda jikkostitwixxi att b’effetti legali. L-att previst huwa kapaċi li jinfluwenza b’mod deċiżiv il-kontenut tal-leġiżlazzjoni tal-UE, b’mod partikolari d-Direttiva 2003/87/KE tal-Parlament Ewropew u tal-Kunsill. L-att previst ma jissupplimentax jew ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               5.2.Bażi ġuridika sostantiva

               F’konformità mal-Artikolu 192(1) u 191 tat-TFUE, l-Unjoni Ewropea għandha tikkontribwixxi, inter alia, għat-twettiq tal-objettivi li ġejjin: is-salvagwardja, il-ħarsien u t-titjib tal-kwalità tal-ambjent; il-promozzjoni ta’ miżuri fil-livell internazzjonali sabiex jittrattaw problemi ambjentali reġjonali jew globali, u b’mod partikolari li jiġġieldu l-bidla fil-klima.

               5.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               5.2.2.Applikazzjoni għal dan il-każ

               L-objettiv u l-kontenut ewlieni tal-att previst huma relatati mal-politika dwar il-klima, fil-kuntest tal-avjazzjoni internazzjonali.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 192(1) tat-TFUE.

               5.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               2020/0096 (NLE)

               Proposta għal

               DEĊIŻJONI TAL-KUNSILL

               li temenda d-Deċiżjoni tal-Kunsill (UE) 2016/915 fir-rigward tal-perjodu referenzjarju maħsub biex jintuża għall-kejl tat-tkabbir tal-emissjonijiet tas-CO2, biex jitqiesu l-konsegwenzi tal-pandemija tal-COVID-19 fil-kuntest tal-iskema CORSIA

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni ta’ Chicago dwar l-Avjazzjoni Ċivili Internazzjonali (“il-Konvenzjoni”), li għandha l-għan li tirregola t-trasport internazzjonali bl-ajru, daħlet fis-seħħ fl-4 ta’ April 1947. Stabbiliet l-Organizzazzjoni tal-Avjazzjoni Ċivili Internazzjonali (ICAO).

               (2)L-Istati Membri kollha tal-Unjoni huma Stati Kontraenti tal-Konvenzjoni u membri tal-ICAO, filwaqt li l-Unjoni għandha status ta’ osservatur f’ċertu korpi tal-ICAO.

               (3)F’Diċembru 2015, il-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima adottat il-Ftehim ta’ Pariġi li l-objettiv tiegħu huwa li ż-żieda fit-temperatura globali tiġi limitata għal ferm inqas minn 2 °C meta mqabbla mal-livelli preindustrijali, u biex jitkomplew l-isforzi biex iż-żieda fit-temperatura tiġi limitata għal 1,5 °C. Is-setturi kollha tal-ekonomija, inkluż l-avjazzjoni internazzjonali, jenħtieġ li jikkontribwixxu biex jinkiseb dan it-tnaqqis tal-emissjonijiet.

               (4)Fl-2016, id-39 Assemblea tal-ICAO ddeċidiet, permezz tar-Riżoluzzjoni A39-3 tagħha, li tiżviluppa mekkaniżmu globali bbażat fuq is-suq biex l-emissjonijiet tal-gassijiet serra mill-avjazzjoni internazzjonali jiġu limitati għal-livelli tal-2020. Il-pożizzjoni tal-Unjoni fir-rigward tal-elaborazzjoni u l-adozzjoni ta’ dak il-mekkaniżmu u tad-diversi elementi dettaljati tiegħu ġiet stabbilita bid-Deċiżjoni tal-Kunsill (UE) 2016/915
                  5
               . Din id-deċiżjoni tirrifletti l-fatt li d-deċiżjonijiet rilevanti adottati mill-Kunsill tal-ICAO, korp stabbilit permezz ta’ ftehim, għandhom effetti legali. Dawn jistgħu jsiru vinkolanti f’konformità mal-Konvenzjoni, u skont il-limiti stabbiliti fiha, u jistgħu jsiru vinkolanti wkoll għall-Unjoni u għall-Istati Membri tagħha skont ftehimiet eżistenti tat-trasport internazzjonali bl-ajru.

               (5)Fis-27 ta’ Ġunju 2018, waqt l-għaxar laqgħa tal-214-il sessjoni tiegħu, il-Kunsill tal-ICAO adotta l-Ewwel Edizzjoni tal-Volum IV tal-Anness 16 tal-Konvenzjoni: l-Istandards Internazzjonali u l-Prattiki Rakkomandati dwar il-Ħarsien Ambjentali – Skema ta’ Kumpens u Tnaqqis tal-Karbonju għall-Avjazzjoni Internazzjonali (“CORSIA”). Dan it-test jistabbilixxi inter alia l-valuri tal-emissjonijiet li ntużaw biex jiġu kkalkolati l-fatturi ta’ tkabbir (kemm il-Fattur ta’ Tkabbir tas-Settur kif ukoll il-Fatturi ta’ Tkabbir tal-Operaturi tal-Ajruplani). Dawn il-valuri huma ddeterminati bħala l-medja tal-emissjonijiet tas-CO2 tal-avjazzjoni internazzjonali koperti mill-iskema CORSIA matul l-2019 u l-2020 (fil-livell tas-settur u fil-livell tal-operaturi tal-ajruplani individwali).

               (6)Skont id-Deċiżjoni tal-Kunsill (UE) 2018/2027
                  6
               , l-Istati Membri nnotifikaw lill-ICAO bid-differenzi bejn id-Direttiva 2003/87/KE u dawn l-Istandards u l-Prattiki Rakkomandati.

               (7)Il-pandemija tal-COVID-19 li għaddejja bħalissa se twassal għal tnaqqis sostanzjali fl-emissjonijiet tas-CO2 mill-avjazzjoni internazzjonali fl-2020
                  7
               . Għaldaqstant se twassal ukoll għal valuri tal-emissjonijiet tal-iskema CORSIA ferm iktar baxxi li jintużaw biex jiġu kkalkolati l-fatturi ta’ tkabbir
                  8
               . Sakemm dawn il-valuri ma jiġux emendati, dan jista’ jirriżulta f’rekwiżiti ta’ kumpens ferm ogħla, u dan jiddependi mir-rata ta’ rkupru tat-traffiku tal-ajru internazzjonali u mill-iżvilupp tal-emissjonijiet tas-CO2 mit-traffiku tal-ajru internazzjonali.

               (8)X’aktarx, u huwa tabilħaqq importanti, li matul il-220 Sessjoni tiegħu bejn it-8 u s-26 ta’ Ġunju 2020, il-Kunsill tal-ICAO jieħu deċiżjoni fir-rigward tal-emendar tal-valuri tal-emissjonijiet li jintużaw biex jiġu kkalkolati l-fatturi ta’ tkabbir skont l-iskema CORSIA, preċiżament fir-rigward tal-perjodu referenzjarju kkunsidrat (“perjodu tal-linja bażi”). Alternattivament, tista’ tittieħed deċiżjoni finali rigward din il-kwistjoni fis-Sessjoni ta’ wara (il-221 waħda) tal-Kunsill tal-ICAO. Dan ix-xenarju jista’ jitwettaq, b’mod partikolari, jekk il-Kunsill tal-ICAO jqis li tali deċiżjoni għandha tiġi preċeduta minn konsultazzjoni skattata permezz ta’ Ittra lill-Istati.

               (9)Bħal fil-każ tal-iskema CORSIA stess, kwalunkwe emenda għat-termini tikkostitwixxi deċiżjoni meħuda minn korp stabbilit permezz ta’ ftehim u li jkollha effetti legali.

               (10)Filwaqt li b’mod konsistenti l-Unjoni u l-Istati Membri tagħha kienu favur mira ta’ tnaqqis globali tal-emissjonijiet tal-gassijiet serra mill-avjazzjoni internazzjonali li ma tkunx ogħla mil-livelli tal-2020, f’dawn iċ-ċirkostanzi jidher li referenza għall-2019 bħala l-perjodu tal-linja bażi hija l-eqreb indikatur possibbli bbażat fuq data reali sabiex jiġi rifless l-għan fit-tul tal-ICAO ta’ tkabbir newtrali fil-karbonju mill-2020, kif stabbilit fir-Riżoluzzjoni A 39-3. F’dan l-isfond, bil-ħsieb li jiġu ppreservati l-appoġġ suffiċjenti u l-elementi ewlenin tad-disinn tal-iskema CORSIA, u abbażi tal-informazzjoni disponibbli attwalment, jidher li jaqbel li jiġi aċċettat li s-sena kalendarja 2019 titqies bħala l-perjodu uniku tal-linja bażi.

               (11)Jenħtieġ li ma tiġix appoġġata l-alternattiva li ssemmiet fid-dibattitu attwali, li jiġu stabbiliti linji bażi differenti għal pajjiżi differenti, skont il-livell ta’ żvilupp tagħhom, is-sena meta ssieħbu fl-iskema CORSIA jew kriterji oħra. Din kieku tikser il-prinċipju ta’ nondiskriminazzjoni, kif imfakkar fir-Riżoluzzjoni A40-19, u tista’ tipperikola l-kumplament tal-eżistenza tal-iskema CORSIA fil-forma attwali tagħha.

               (12)Għalhekk, jenħtieġ li d-Deċiżjoni tal-Kunsill (UE) 2016/915 tiġi emendata sabiex l-Unjoni u l-Istati Membri tagħha jkunu jistgħu jaċċettaw is-sena kalendarja 2019 bħala l-perjodu uniku tal-linja bażi.

               (13)Il-prinċipju ta’ rieżami regolari jibqa’ japplika. F’dan il-kuntest, jenħtieġ li jitfakkar li r-Riżoluzzjoni A40-19 tal-Assemblea tipprevedi rieżami tal-iskema CORSIA kull tliet snin – ir-rieżami li jmiss huwa fl-2022. Ir-rilevanza ta’ tali rieżami tiżdied iktar ma s-settur idum biex jilħaq il-livell ta’ traffiku u tal-emissjonijiet assoċjati ta’ qabel il-kriżi. F’każ ta’ rkupru bil-mod, il-linja bażi tal-emissjonijiet tal-2019 x’aktarx li ma twassal għall-ebda rekwiżit ta’ kumpens jew twassal għal ftit rekwiżiti ta’ kumpens matul il-“fażi pilota” tal-iskema CORSIA (2021-2023)
                  9
               . Ir-rilevanza ta’ tali rieżami hija enfasizzata mill-ħtieġa li tiġi żgurata l-konsistenza ma’ għan aspirazzjonali fit-tul ta’ tnaqqis tal-emissjonijiet tas-CO2 li jrid jiġi kkunsidrat mill-Assemblea.

               (14)Fir-rigward tas-setturi kollha tal-ekonomija li jikkontribwixxu għat-tnaqqis tal-emissjonijiet tas-CO2, mill-2012 ’l hawn, l-avjazzjoni kkontribwiet permezz tal-inklużjoni tagħha fl-iskema tal-UE għall-iskambju ta’ kwoti tal-emissjonijiet. Il-Kummissjoni se tgħarraf lill-Parlament Ewropew u lill-Kunsill u se tippreżenta proposta biex tiġi implimentata l-iskema CORSIA, kif ikun xieraq, li tkun konsistenti mal-iżgurar tal-kontribut tal-avjazzjoni favur l-impenn tal-Unjoni biex sal-2030 l-emissjonijiet tal-gassijiet serra jonqsu fis-setturi kollha tal-ekonomija.

               (15)Id-Deċiżjoni tal-Kunsill (UE) 2016/915 jenħtieġ li tiġi emendata skont dan.

               ADOTTA DIN ID-DEĊIŻJONI:

               Artikolu 1

               L-Anness tad-Deċiżjoni tal-Kunsill (UE) 2016/915 huwa emendat f’konformità mal-Anness ta’ din id-Deċiżjoni.

               Artikolu 2

               Din id-Deċiżjoni hija indirizzata lill-Istati Membri.

               Magħmul fi Brussell,

                  Għall-Kunsill

                  Il-President

                     (1)

                        Id-Deċiżjoni tal-Kunsill (UE) 2018/2027 tad-29 ta’ Novembru 2018 dwar il-pożizzjoni li għandha tittieħed f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tal-Ewwel Edizzjoni tal-Istandards Internazzjonali u l-Prattiki Rakkomandati dwar il-Ħarsien Ambjentali – Skema ta’ Kumpens u Tnaqqis tal-Karbonju għall-Avjazzjoni Internazzjonali (CORSIA), ĠU L 325, 20.12.2018, p. 25.

                     (2)

                        L-IATA, l-ICSA u organizzazzjonijiet oħra wkoll wettqu studji relatati. Ara, pereżempju:

                  https://www.iata.org/en/policy/environment/corsia/

                        jew https://www.edf.org/sites/default/files/documents/COVID_CORSIA_baseline_analysis.pdf

                     (3)

                        B’mod partikolari mis-CAEP tal-ICAO.

                     (4)

                        Il-paragrafu 64 tas-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258.

                     (5)

                        Id-Deċiżjoni tal-Kunsill (UE) 2016/915 tat-30 ta’ Mejju 2016 dwar il-pożizzjoni li għandha tittieħed f’isem l-Unjoni Ewropea fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta’ miżura globali unika bbażata fuq is-suq għall-emissjonijiet mill-avjazzjoni internazzjonali (ĠU L 153, 10.6.2016, p. 32).

                     (6)

                        Id-Deċiżjoni tal-Kunsill (UE) 2018/2027 tad-29 ta’ Novembru 2018 dwar il-pożizzjoni li għandha tittieħed f’isem l-Unjoni Ewropea fl-Organizzazzjoni tal-Avjazzjoni Ċivili Internazzjonali, fir-rigward tal-Ewwel Edizzjoni tal-Istandards Internazzjonali u l-Prattiki Rakkomandati dwar il-Ħarsien Ambjentali – Skema ta’ Kumpens u Tnaqqis tal-Karbonju għall-Avjazzjoni Internazzjonali (CORSIA), ĠU L 325, 20.12.2018, p. 25.

                     (7)

                        Fl-2020, l-emissjonijiet tas-CO2 jistgħu jkunu madwar 40 % inqas mil-livelli antiċipati fl-2016 (is-CAEP tal-ICAO, il-11 ta’ Mejju 2020).

                     (8)

                        L-emissjonijiet referenzjarji għal-linja bażi tal-iskema CORSIA jistgħu jkunu madwar 18 % inqas meta mqabbla mal-livelli tal-2019 (is-CAEP tal-ICAO, il-11 ta’ Mejju 2020).

                     (9)

                        Is-CAEP tal-ICAO, il-11 ta’ Mejju 2020.

    ---documentbreak---

               IL-KUMMISSJONI EWROPEA
            Brussell, 19.5.2020
            COM(2020) 219 final
            ANNESS
            tal-
            Proposta għal Deċiżjoni tal-Kunsill
            li temenda d-Deċiżjoni tal-Kunsill (UE) 2016/915 fir-rigward tal-perjodu referenzjarju maħsub biex jintuża għall-kejl tat-tkabbir tal-emissjonijiet tas-CO2, biex jitqiesu l-konsegwenzi tal-pandemija tal-COVID-19 fil-kuntest tal-iskema CORSIA

               ANNESS

               L-Anness tad-Deċiżjoni tal-Kunsill (UE) 2016/915 huwa mmodifikat kif ġej:

               Wara t-tieni inċiż, jiżdied l-inċiż li ġej:

               “– bil-ħsieb li jitqies l-impatt tal-pandemija tal-COVID-19 fuq l-emissjonijiet tal-2020, jiġi aċċettat li l-valuri tal-emissjonijiet li jintużaw biex jiġu kkalkolati l-fatturi ta’ tkabbir stabbiliti fl-iskema CORSIA jiġu emendati sabiex jirreferu għal-livelli tal-emissjonijiet fl-2019 biss;”


               IL-KUMMISSJONI EWROPEA
            Brussell, 24.7.2020
            COM(2020) 332 final
            2020/0150(CNS)
            Proposta għal
            DEĊIŻJONI TAL-KUNSILL
            li tawtorizza lil Franza tapplika rata mnaqqsa ta’ ċerti taxxi indiretti fuq ir-rum “tradizzjonali” prodott f’Guadeloupe, fil-Guyana Franċiża, f’Martinique u f’Réunion
            {SWD(2020) 141 final}

               MEMORANDUM TA’ SPJEGAZZJONI

               Ir-rum tradizzjonali mir-reġjuni ultraperifiċi Franċiżi ilu mill-1923 suġġett għar-reġim tad-dazju tas-sisa speċifiku fis-suq ta’ Franza kontinentali. Sa mill-ħolqien tas-suq intern u tal-armonizzazzjoni tad-dazji tas-sisa fl-Ewropa, dan ir-reġim tad-dazju tas-sisa speċifiku tkompla bl-approvazzjoni tal-UE.

               1.KUNTEST TAL-PROPOSTA

               •Raġunijiet u objettivi tal-proposta

               Il-proposta tikkonċerna Deċiżjoni tal-Kunsill li tissostitwixxi d-Deċiżjoni attwali tal-Kunsill Nru 189/2014/UE tal-20 ta’ Frar 2014
                  1
               , adottata fuq il-bażi tal-Artikolu 349 tat-Trattat dwar il-Funzjonament tal-Unjoni Ewropea (TFUE). Dan l-Artikolu jippermetti li jittieħdu miżuri speċifiċi għar-reġjuni ultraperiferiċi peress li jagħraf li l-limiti permanenti u konġunti jrażżnu bil-kbir l-iżvilupp u jaffettwaw il-qagħda ekonomika u soċjali tagħhom. Dan jippermetti tali miżuri dment li ma jdgħajfux l-integrità u l-koerenza tal-ordni legali tal-Unjoni inkluż tas-suq intern u tal-politiki komuni. Din id-Deċiżjoni tawtorizza lil Franza tapplika rata mnaqqsa ta’ ċerti taxxi indiretti
                  2
                fuq ir-rum tradizzjonali prodott fir-reġjuni ultraperiferiċi Franċiżi ta’ Guadeloupe, tal-Guyana Franċiża, ta’ Martinique u ta’ Réunion meta jiġi ttrasportat lejn Franza kontinentali u kkonsmat hemmhekk. It-tnaqqis fit-taxxi indiretti ma jistax jaqbeż 50 % tad-dazju tas-sisa standard Franċiż fuq l-alkoħol u huwa limitat għal kwota annwali ta’ 144 000 ettolitri ta’ alkoħol pur. Id-deroga tiskadi fil-31 ta’ Diċembru 2020.

               L-għan ta’ dan ir-reġim huwa li jikkumpensa għall-kost għoli ta’ produzzjoni tar-rum tradizzjonali fir-reġjuni ultraperiferiċi Franċiżi u li jiggarantixxi aċċess għas-suq għall-Franza kontinentali li hu s-suq ewlieni tagħhom. L-iżvantaġġ kompetittiv li jħabbtu wiċċhom miegħu l-operaturi ekonomiċi huwa kkawżat mill-periferiċità, mill-insularità, miċ-ċokon, mit-topografija u mill-klima diffiċli tar-reġjuni ultraperiferiċi Franċiżi, u mid-dipendenza ekonomika tagħhom fuq ftit prodotti, b’mod partikolari l-katina tal-valur tal-kannamieli-zokkor-rum, li trażżan bil-kbir l-iżvilupp ekonomiku tagħhom.

               Abbażi tad-dokument analitiku li jakkumpanja din il-proposta, li jeżamina r-reġim attwali kif ukoll l-impatti potenzjali tal-għażliet possibbli għall-perjodu ta’ wara l-2020, il-Kummissjoni tipproponi li ġġedded ir-reġim sal-2027 b’żieda tal-kwota annwali għal 153 000 ettolitri ta’ alkoħol pur (hlpa). Ir-rata massima ta’ tnaqqis tinżamm għal 50 %. Iż-żieda tal-kwota annwali għal 153 000 hlpa hija konformi maż-żidiet storiċi tal-kwota, se takkomoda t-tkabbir tal-produzzjoni u hija biżżejjed biex tnaqqas il-ħtieġa għal aktar emendi qabel l-iskadenza tas-seba’ snin tad-Deċiżjoni l-ġdida. Iż-żieda se tindirizza l-problema identifikata tal-kwota fissa, li wasslet sabiex il-kwota tkun aġġustata kull tant żmien permezz ta’ emendi lid-Deċiżjonijiet tal-Kunsill, tipikament applikati b’mod retrospettiv. Dan kellu impatt negattiv fuq il-kapaċità tal-produtturi li jippjanaw il-produzzjoni tagħhom u f’xi każijiet l-investimenti tagħhom fuq terminu twil. Barra minn hekk, iż-żieda żgħira fil-kwota tiggarantixxi koerenza mal-politika tas-saħħa pubblika u tal-kompetizzjoni.

               Konsistenza mad-dispożizzjonijiet eżistenti fil-qasam ta’ politika

                  Il-Komunikazzjoni tal-2017 “Sħubija strateġika aktar b’saħħitha u mġedda mar-reġjuni ultraperiferiċi tal-UE”
                     3
                   innutat li r-reġjuni ultraperiferiċi għadhom iħabbtu wiċċhom ma’ sfidi serji li ħafna minnhom huma permanenti. Din il-Komunikazzjoni tippreżenta l-approċċ tal-Kummissjoni rigward l-appoġġ għal dawn ir-reġjuni biex jibnu fuq l-assi uniċi tagħhom u jidentifikaw setturi ġodda ta’ tkabbir li jippermettu t-tkabbir u l-ħolqien tal-impjiegi.

                  F’dan il-kuntest, l-għan ta’ din il-proposta huwa li jiġu appoġġati r-reġjuni ultraperiferiċi Franċiżi biex jibnu fuq l-assi tagħhom biex jippermettu t-tkabbir lokali u l-ħolqien tal-impjiegi fis-settur tal-kannamiela u tar-rum. Din il-proposta tissupplimenta l-Programm ta’ Soluzzjonijiet Speċifiċi Relatati mal-Periferiċità u l-Insularità (“POSEI”)
                     4
                  , bl-għan li tappoġġa s-settur primarju u l-produzzjoni tal-materja prima.

               Konsistenza ma’ politiki oħra tal-Unjoni

                  Il-proposta hija konsistenti mal-Istrateġija għas-Suq Uniku tal-2015
                     5
                  , li fiha l-Kummissjoni għandha l-għan li twassal suq uniku aktar profond u aktar ġust li jkun ta’ benefiċċju għall-partijiet ikkonċernati kollha. Wieħed mill-objettivi tal-miżura proposta huwa li jitnaqqsu l-kostijiet addizzjonali li jħabbtu wiċċhom magħhom il-kumpaniji fir-reġjuni ultraperiferiċi, li jxekklu s-sehem bis-sħiħ tagħhom fis-suq uniku. Minħabba l-volumi limitati involuti (il-volum tar-rum involut jirrappreżenta inqas minn 1,5 % tal-konsum tax-xorb alkoħoliku fi Franza), ma hu previst l-ebda impatt negattiv fuq il-funzjonament bla xkiel tas-suq uniku.

               2.BAŻI ĠURIDIKA, SUSSIDJARJETÀ U PROPORZJONALITÀ

               Bażi ġuridika

                  Il-bażi ġuridika hija l-Artikolu 349 tat-TFUE. Dan id-dispożizzjoni tippermetti lill-Kunsill jadotta dispożizzjonijiet speċifiċi li jaġġustaw l-applikazzjoni tat-Trattati għar-reġjuni ultraperiferiċi tal-UE.

               Sussidjarjetà (għall-kompetenza mhux esklużiva)

                  Abbażi tal-Artikolu 349 tat-TFUE, il-Kunsill biss hu awtorizzat li jadotta miżuri speċifiċi li jaġġustaw l-applikazzjoni tat-Trattati favur ir-reġjuni ultraperiferiċi tal-UE, inkluż il-politiki komuni, minħabba l-limiti permanenti li jaffettwaw il-qagħda ekonomika u soċjali ta’ dawk ir-reġjuni. Dan jgħodd ukoll għall-awtorizzazzjoni ta’ derogi għall-Artikolu 110 tat-TFUE. Għaldaqstant, il-proposta għal Deċiżjoni tal-Kunsill tikkonforma mal-prinċipju tas-sussidjarjetà.

               Proporzjonalità

                  Din il-proposta tikkonforma mal-prinċipji ta’ proporzjonalità kif stabbiliti fl-Artikolu 5(4) tat-Trattat dwar l-Unjoni Ewropea. L-emendi proposti ma jmorrux lil hinn minn dak li huwa meħtieġ biex jiġu indirizzati l-kwistjonijiet ikkonċernati u, b’dak il-mod, biex jinkisbu l-objettivi tat-Trattat sabiex jiġi żgurat li s-suq intern jaħdem b’mod tajjeb u effettiv.

                  Il-kwota ta’ 153 000 hlpa tikkorrispondi mar-rata ta’ tkabbir storiku annwali ta’ 2 % tal-produzzjoni tar-rum.

               Għażla tal-istrument

                  Hija proposta deċiżjoni tal-Kunsill biex tissostitwixxi d-Deċiżjoni tal-Kunsill Nru 189/2014/UE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               Evalwazzjonijiet ex post/kontrolli tal-idoneità tal-leġiżlazzjoni eżistenti

                  L-istudju estern ikkonferma r-rilevanza tar-reġim filwaqt li l-produtturi tar-reġjuni ultraperiferiċi jkomplu jħabbtu wiċċhom ma’ kostijiet ogħla ta’ produzzjoni minn dawk tal-kontropartijiet fil-kontinent li bħalissa huma kkumpensati bit-tnaqqis tad-dazju tas-sisa.

               Din iż-żieda fil-produzzjoni tar-rum żiedet id-domanda għall-kannamiela u l-istudju stima li 53 000 tunnellata ta’ kannamiela kienet dovuta għar-reġim, li wassal għall-ħolqien ta’ 400 impjieg fil-katina tal-valur tal-kannamieli-zokkor-rum. L-istudju sab li f’termini finanzjarji, il-kostijiet jaqbżu l-benefiċċju tar-reġim. Ir-rum għandu rwol sinifikanti fl-ekonomiji tar-reġjuni ultraperiferiċi Franċiżi, li jrid jitqies meta tiġi stabbilita l-effiċjenza ġenerali tar-reġim.

                  Minkejja tnaqqis fis-sehem mis-suq tar-rum tradizzjonali tar-reġjuni ultraperifiċi Franċiżi, l-istudju sab li r-reġim kien effettiv b’mod ġenerali biex iżomm l-aċċess għas-suq Franċiż kontinentali f’termini assoluti.

                  Minkejja dan, l-effettività globali tar-reġim naqset minħabba l-mekkaniżmu tal-kwoti. L-istudju jinnota wkoll li l-effiċjenza globali tista’ tiżdied b’qafas ta’ monitoraġġ imtejjeb.

                  Fl-aħħar nett, l-istudju sab li r-reġim għadu koerenti ma’ politiki relatati oħra tal-UE.

               Konsultazzjonijiet mal-partijiet ikkonċernati

                  Bħala parti mill-istudju estern li appoġġa l-analiżi tar-reġim attwali, il-partijiet ikkonċernati kollha bagħtu t-tweġibiet tagħhom permezz ta’ kwestjonarji, intervisti u diskussjonijiet. Il-konsultazzjoni pubblika ppermettiet tweġibiet minn aktar partijiet ikkonċernati, minkejja li l-parteċipazzjoni kienet limitata (għaxra b’kollox) għal ħames tweġibiet minn ċittadini tal-UE, tnejn minn operaturi ekonomiċi, waħda minn organizzazzjoni nongovernattiva, waħda minn organizzazzjoni ta’ trejdjunjin u waħda minn assoċjazzjoni tan-negozju.

               Valutazzjoni tal-impatt

                  Din l-inizjattiva tħejjiet bħala eżerċizzju back-to-back: evalwazzjoni ex-post tar-reġim attwali segwita mill-qrib minn valutazzjoni progressiva. Valutazzjoni bħal din, tal-impatti potenzjali jekk ir-reġim eżistenti jitkompla u jekk possibbilment  jinbidel, ġiet stabbilita f’dokument analitiku, li jinkludi anness ta’ evalwazzjoni. Dan id-dokument jissejjes fuq studju estern u fuq it-tagħrif ipprovdut mill-Istat Membru.

               4.IMPLIKAZZJONIJIET BAĠITARJI

                  Il-proposta ma għandha l-ebda impatt fuq il-baġit tal-Unjoni Ewropea, peress li d-dħul mid-dazji tas-sisa jmur kompletament għand l-Istati Membri.

               5.ELEMENTI OĦRA

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Il-monitoraġġ tal-implimentazzjoni u tal-funzjonament tad-deroga se jkun f'idejn l-awtoritajiet Franċiżi u tal-Kummissjoni, kif kien sal-ġurnata tal-lum.

                  Franza se tintalab tressaq rapport sat-30 ta’ Settembru 2025 għall-perjodu mill-2019 sal-2024. Dan ir-rapport se jinkludi dan li ġej:

               ·tagħrif dwar il-kostijiet addizzjonali involuti fil-produzzjoni

               ·id-distorsjonijiet ekonomiċi u l-impatti fuq is-suq

               ·tagħrif għall-evalwazzjoni tal-effettività, tal-effiċjenza, tal-koerenza mal-politiki l-oħra tal-UE

               ·tagħrif dwar ir-rilevanza kontinwa u l-valur miżjud tal-UE tal-leġiżlazzjoni l-ġdida.

                  L-eżerċizzju ta’ rapportar jenħtieġ li jiġbor kontribut mill-partijiet ikkonċernati rilevanti kollha fir-rigward tal-livell u tal-evoluzzjoni tal-kostijiet addizzjonali tal-produzzjoni tagħhom, il-kostijiet tal-konformità tagħhom u kwalunkwe każ ta’ distorsjonijiet tas-suq.

                  Sabiex jiġi żgurat li t-tagħrif miġbur mill-awtoritajiet Franċiżi jkun fih id-data meħtieġa biex il-Kummissjoni tieħu deċiżjoni infurmata dwar il-validità u l-vijabbiltà tal-iskema fil-ġejjieni, il-Kummissjoni se tfassal linji gwida speċifiċi dwar it-tagħrif meħtieġ. Linji gwida bħal dawn se jkunu, safejn possibbli, komuni għal skemi simili oħra għar-reġjuni ultraperiferiċi tal-UE, irregolati minn leġiżlazzjoni simili.

                  Dan se jippermetti li l-Kummissjoni tivvaluta jekk għadhomx jeżistu r-raġunijiet li jiġġustifikaw din id-deroga, jekk il-vantaġġ fiskali mogħti minn Franza għadux proporzjonat u jekk humiex possibbli miżuri alternattivi għal sistema ta’ deroga għat-taxxa, b’kont meħud tad-dimensjoni internazzjonali tagħhom.

                  L-istruttura u d-data meħtieġa fir-rapport huma annessi mal-proposta fl-Anness 1.

               2020/0150 (CNS)

               Proposta għal

               DEĊIŻJONI TAL-KUNSILL

               li tawtorizza lil Franza tapplika rata mnaqqsa ta’ ċerti taxxi indiretti fuq ir-rum “tradizzjonali” prodott f’Guadeloupe, fil-Guyana Franċiża, f’Martinique u f’Réunion

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 349 tiegħu,

               Wara li kkunsidra l-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidra l-opinjoni tal-Parlament Ewropew
                  6
               ,

               Filwaqt li jaġixxi f’konformità ma’ proċedura leġiżlattiva speċjali,

               Billi:

               (1)Id-Deċiżjoni tal-Kunsill Nru 189/2014/KE
                  7
                awtorizzat lil Franza tapplika rata mnaqqsa ta’ dazju tas-sisa fuq ir-rum “tradizzjonali” prodott f’Guadeloupe, fil-Guyana Franċiża, f’Martinique u f’Réunion, u mibjugħ fi Franza kontinentali, li tista’ tkun aktar baxxa mir-rata minima tad-dazju tas-sisa stabbilita bid-Direttiva tal-Kunsill 92/84/KEE iżda mhux aktar minn 50 % anqas mir-rata tad-dazju tas-sisa standard nazzjonali fuq l-alkoħol. It-tnaqqis tad-dazju tas-sisa huwa limitat għal kwota annwali ta’ 144 000 ettolitri ta’ alkoħol pur. Dik id-deroga tiskadi fil-31 ta’ Diċembru 2020.

               (2)Fit-18 ta’ Ottubru 2019, l-awtoritajiet Franċiżi talbu lill-Kummissjoni biex tressaq proposta għal Deċiżjoni tal-Kunsill li testendi l-perjodu tal-awtorizzazzjoni stabbilit fid-Deċiżjoni Nru 189/2014/UE, bi kwota ogħla għal perjodu ta’ seba’ snin, mill-1 ta’ Jannar 2021 sal-31 ta’ Diċembru 2027.

               (3)Minħabba l-iskala żgħira tas-suq lokali, id-distilleriji fl-erba’ reġjuni ultraperiferiċi koperti minn din l-awtorizzazzjoni jistgħu jiżviluppaw l-attivitajiet tagħhom biss jekk ikollhom aċċess suffiċjenti għas-suq kontinentali ta’ Franza, li huwa s-suq ewlieni għar-rum tagħhom (65 % tar-rum). Id-diffikultà li għandu r-rum “tradizzjonali” biex jikkompeti fis-suq tal-Unjoni hija kkaġunata minn żewġ parametri: kostijiet ogħla ta’ produzzjoni u taxxi ogħla għal kull flixkun peress li r-rum “tradizzjonali” jiġi tipikament ikkummerċjalizzat b’livelli ogħla ta’ saħħa alkoħolika u fi fliexken akbar.

               (4)Il-kostijiet ta’ produzzjoni tal-katina tal-valur tal-kannamieli-zokkor-rum f’dawn l-erba’ reġjuni ultraperiferiċi huma ogħla milli f’reġjuni oħra tad-dinja. B’mod partikolari, il-periferiċità, it-topografija u l-klima diffiċli tal-erba’ reġjuni ultraperiferiċi għandhom impatt konsiderevoli fuq il-kost tal-ingredjenti u tal-produzzjoni. Barra minn hekk, il-kostijiet lavorattivi huwa ħafna ogħla minn dawk f’pajjiżi ġirien peress li l-leġiżlazzjoni soċjali Franċiża hija applikabbli f’Guadeloupe, fil-Guyana Franċiża, f’Martinique u f’Réunion. Dawn ir-reġjuni ultraperiferiċi huma soġġetti wkoll għal standards ambjentali u ta’ sikurezza tal-Unjoni, li jinvolvu investimenti konsiderevoli u kostijiet li mhumiex marbuta direttament mal-produttività, minkejja li parti minn dawk l-investimenti hija kofinanzjata mill-fondi strutturali tal-Unjoni. Barra minn hekk, id-distilleriji f’dawn ir-reġjuni ultraperiferiċi huma iżgħar mid-distilleriji ta’ gruppi internazzjonali. Dan jiġġenera kostijiet ta’ produzzjoni ogħla għal kull unità ta’ produzzjoni.

               (5)Ir-rum “tradizzjonali” mibjugħ fi Franza kontinentali huwa tipikament ikkummerċjalizzat fi fliexken akbar (36 % tar-rum jinbiegħ fi fliexken li jesgħu litru) u b’livelli ogħla ta’ alkoħol (li jvarjaw minn 40° sa 59°) minn prodotti tal-kompetituri bbażati fuq ir-rum, li huma tipikament ikkummerċjalizzati fi fliexken ta’ 0,7 litru b’37,5°. Il-livelli ogħla tal-kontenut tal-alkoħol min-naħa tagħhom iwasslu għal dazji tas-sisa ogħla, vignette sécurité sociale (VSS) ogħla u, barra minn hekk, taxxa fuq il-valur miżjud (VAT) ogħla għal kull litru ta’ rum mibjugħ. Għaldaqstant, ir-rata mnaqqsa tad-dazju tas-sisa, li mhix aktar minn 50 % anqas mid-dazju tas-sisa standard nazzjonali fuq l-alkoħol, għadha proporzjonata mal-kostijiet addizzjonali kumulattivi li ġejjin mill-kostijiet ogħla ta’ produzzjoni kif ukoll mid-dazju tas-sisa, mill-VSS u mill-VAT ogħla.

               (6)Għaldaqstant, għandhom jitqiesu l-kostijiet żejda li jitnisslu mill-prattika ta’ kummerċjalizzazzjoni ta’ għaxar snin ta’ bejgħ tar-rum “tradizzjonali” b’livelli ogħla ta’ alkoħol u li, għalhekk, iwasslu għal taxxi ogħla.

               (7)Peress li l-vantaġġ fiskali kkonċernat ikopri kemm id-dazji tas-sisa armonizzati u l-VSS, jeħtieġ li dan jibqa’ proporzjonat sabiex jiġi awtorizzat biex ma jdgħajjifx l-integrità u l-koerenza tal-ordni legali tal-Unjoni, inkluż is-salvagwardja ta’ kompetizzjoni mhux imxekkla fis-suq uniku u fil-politiki ta’ għajnuna mill-Istat.

               (8)Sal-lum, il-vantaġġ fiskali ma kellux impatt fuq is-suq uniku peress li s-sehem mis-suq tar-rum tradizzjonali naqas bi 11 % f’dawn l-aħħar snin, minħabba l-konsum dejjem akbar ta’ xorb alkoħoliku bbażat fuq ir-rum.

               (9)Sabiex jiġi evitat li jkun hemm trażżin qawwi tal-iżvilupp ekonomiku tar-reġjuni ultraperiferiċi Franċiżi u biex tiġi ggarantita l-kontinwazzjoni tal-industrija tal-kannamieli-zokkor-rum u l-impjiegi li din l-industrija tipprovdi fir-reġjuni ultraperiferiċi Franċiżi, jeħtieġ li l-kwota annwali tal-awtorizzazzjoni stabbilita fid-Deċiżjoni Nru 189/2014/UE tiżdied u tiġi aġġornata.

               (10)Sabiex jiġi ggarantit li din id-Deċiżjoni ma ddgħajjifx is-suq uniku, il-kwantitajiet ta’ rum, li joriġinaw mid-dipartimenti extra-Ewropej eliġibbli għal din il-miżura, għandhom jiġu ffissati għal 153 000 ettolitri ta’ alkoħol pur kull sena.

               (11)Ladarba l-benefiċċju fuq it-taxxa huwa limitat għal dak li huwa neċessarju biex ipaċi l-kostijiet addizzjonali u peress li l-volumi kkonċernati huma żgħar u l-benefiċċju fuq it-taxxa huwa limitat għall-konsum fi Franza kontinentali, il-miżura ma’ ddgħajjifx l-integrità u l-koerenza tal-ordni legali tal-Unjoni.

               (12)Sabiex il-Kummissjoni tkun tista’ tivvaluta jekk il-kundizzjonijiet li jiġġustifikaw l-awtorizzazzjoni għadhomx jiġu ssodisfati, jenħtieġ li l-awtoritajiet Franċiżi jressqu rapport ta’ monitoraġġ lill-Kummissjoni sat-30 ta’ Settembru 2025.

               (13)Din id-Deċiżjoni hija mingħajr preġudizzju għall-applikazzjoni possibbli tal-Artikoli 107 u 108 tat-TFUE,

               ADOTTA DIN ID-DEĊIŻJONI:

               Artikolu 1

               B’deroga mill-Artikolu 110 tat-Trattat, Franza hija awtorizzata testendi l-applikazzjoni fuq Franza kontinentali, għar-rum “tradizzjonali” prodott f’Guadeloupe, fil-Guyana Franċiża, f’Martinique jew f’Réunion, ta’ rata tad-dazju tas-sisa anqas mir-rata sħiħa fuq l-alkoħol stabbilita bl-Artikolu 3 tad-Direttiva 92/84/KEE
                  8
                u tapplika rata ta’ imposta imsejħa “cotisation sur les boissons alcooliques” (VSS) anqas mir-rata sħiħa applikabbli skont il-leġiżlazzjoni nazzjonali.

               Artikolu 2

               Id-deroga stabbilita fl-Artikolu 1 għandha tapplika għar-rum kif iddefinit fil-punt 1(f) tal-Anness II tar-Regolament (KE) Nru 110/2008 tal-Parlament Ewropew u tal-Kunsill
                  9
                sal-24 ta’ Mejju 2021 u għar-rum kif iddefinit fil-punt 1(g)(i) tal-Anness I tar-Regolament (UE) 2019/787 tal-Parlament Ewropew u tal-Kunsill
                  10
                mill-25 ta’ Mejju 2021, li jiġi prodott f’Guadeloupe, fil-Guyana Franċiża, f’Martinique u f’Réunion mill-kannamiela miġbura fil-post tal-manifattura, li jkollha kontenut ta’ sustanzi volatili għajr l-etanol u l-metanol li jkun ugwali għal 225 gramma jew li jaqbiżhom għal kull ettolitru ta’ alkoħol pur u qawwa alkoħolika bil-volum ta’ 40° jew aktar.

               Artikolu 3

               (1)Ir-rati mnaqqsa tad-dazju tas-sisa u tal-VSS imsemmija fl-Artikolu 1 ta’ din id-Deċiżjoni u applikabbli għar-rum imsemmi fl-Artikolu 2 ta’ din id-Deċiżjoni għandhom ikunu limitati għal kwota annwali ta’ 153 000 ettolitru ta’ alkoħol pur.

               (2)Ir-rati mnaqqsa tad-dazju tas-sisa u tal-VSS imsemmija fl-Artikolu 1 ta’ din id-Deċiżjoni jistgħu jkunu anqas mir-rata minima tad-dazju tas-sisa fuq l-alkoħol stabbilita bid-Direttiva 92/84/KEE, iżda ma għandhomx ikunu aktar minn 50 % anqas mir-rata sħiħa fuq l-alkoħol stabbilita f’konformità mal-Artikolu 3 tad-Direttiva 92/84/KEE jew mir-rata sħiħa għall-alkoħol għall-VSS.

               (3)Il-vantaġġ fiskali kumulattiv awtorizzat f’konformità mal-paragrafu 2 ta’ dan l-Artikolu ma għandux ikun aktar minn 50 % tar-rata sħiħa fuq l-alkoħol stabbilita f’konformità mal-Artikolu 3 tad-Direttiva 92/84/KEE.

               Artikolu 4

               Sa mhux aktar tard mit-30 ta’ Settembru 2025, Franza għandha tressaq rapport ta’ monitoraġġ lill-Kummissjoni sabiex din tkun tista’ tivvaluta jekk il-kundizzjonijiet li jiġġustifikaw l-awtorizzazzjoni stabbiliti fl-Artikoli 1 għadhomx jiġu ssodisfati. Ir-rapport għandu jkun fih it-tagħrif meħtieġ fl-Anness.

               Artikolu 5

               Din id-Deċiżjoni għandha tapplika mill-1 ta’ Jannar 2021 sal-31 ta’ Diċembru 2027.

               Artikolu 6

               Din id-Deċiżjoni hija indirizzata lir-Repubblika Franċiża.

               Magħmul fi Brussell,

                     Għall-Kunsill

                     Il-President

                     (1)

                        ĠU L 59, 28.2.2014, p. 1.

                     (2)

                        Dawn it-taxxi indiretti huma dazji tas-sisa u “vignette sécurité sociale” (VSS). Id-dazji tas-sisa huma taxxi indiretti fuq il-bejgħ jew fuq l-użu ta’ prodotti speċifiċi, bħalma huma l-alkoħol u t-tabakk, u s-soltu jiġu applikati bħala ammont skont il-kwantità tal-prodott. Id-dħul kollu mid-dazji tas-sisa jmur kompletament għand l-Istati Membri. Il-VSS hija kontribuzzjoni tas-sigurtà soċjali imposta fuq xorb alkoħoliku mibjugħ fi Franza biex tpatti għar-riskji għas-saħħa involuti f’użu eċċessiv tal-alkoħol etiliku. Il-VSS tiġi imposta flimkien mad-dazju tas-sisa nazzjonali.

                     (3)

                        COM(2017) 623 final

                     (4)

                        Ir-Regolament (UE) Nru 228/2013 tal-Parlament Ewropew u tal-Kunsill tat-13 ta’ Marzu 2013.

                     (5)

                        Il-Komunikazzjoni tal-Kummissjoni lill-Parlament Ewropew, lill-Kunsill,
                        lill-Kumitat Ekonomiku u Soċjali Ewropew u lill-Kumitat tar-Reġjuni Naġġornaw is-Suq Uniku: opportunitajiet aktar għaċ-ċittadini u għan-negozji (COM (2015) 550 final) p. 4.

                     (6)

                        ĠU C XXX, XXX, p. XXX.

                     (7)

                  https://eur-lex.europa.eu/legal-content/MT/TXT/?uri=celex%3A32014D0189

                     (8)

                        Id-Direttiva tal-Kunsill 92/84/KEE tad-19 ta’ Ottubru 1992 dwar l-approssimizzazzjoni tar-rati tat-taxxa tas-sisa fuq l-alkoħol u x-xorb alkoħoliku (ĠU L 316, 31.10.1992, p. 29).

                     (9)

                        Ir-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, it-tikkettar, u l-protezzjoni ta’ indikazzjonijiet ġeografiċi, ta’ xorb spirituż u li jħassar ir-Regolament tal-Kunsill (KEE) Nru 1576/89 (ĠU L 39, 13.2.2008, p. 16).

                     (10)

                        Ir-Regolament (UE) 2019/787 tal-Parlament Ewropew u tal-Kunsill tas-17 ta’ April 2019 dwar id-definizzjoni, id-deskrizzjoni, il-preżentazzjoni u t-tikkettar ta’ xorb spirituż, l-użu tal-ismijiet ta’ xorb spirituż fil-preżentazzjoni u t-tikkettar ta’ oġġetti tal-ikel oħra, il-protezzjoni ta’ indikazzjonijiet ġeografiċi ta’ xorb spirituż, l-użu ta’ alkoħol etiliku u distillati ta’ oriġini agrikola f’xorb alkoħoliku, u li jħassar ir-Regolament (KE) Nru 110/2008 (ĠU L 130, 17.5.2019, p. 1).

    ---documentbreak---

               IL-KUMMISSJONI EWROPEA
            Brussell, 24.7.2020
            COM(2020) 332 final
            ANNESS
            ta' [...]
            Proposta għal Deċiżjoni tal-Kunsill
            li tawtorizza lil Franza tapplika rata mnaqqsa ta’ ċerti taxxi indiretti fuq ir-rum “tradizzjonali” prodott f’Guadeloupe, fil-Guyana Franċiża, f’Martinique u f’Réunion
            {SWD(2020) 141 final}

               ANNESS

               It-tagħrif li jrid jiddaħħal fir-rapporti msemmija fl-Artikolu 4

               1.Kostijiet addizzjonali stmati. It-tagħrif għandu jingħata għal kull tip ta’ rum (“rhum agricole” u “rhum sucrerie”) li jibbenefikaw minn rata mnaqqsa ta’ taxxi indiretti kkonċernati. L-awtoritajiet Franċiżi għandhom jimlew it-Tabella 1 tal-inqas bit-tagħrif li ġej, fejn tagħrif bħal dan ikun disponibbli. It-tagħrif mogħti fit-tabella għandu jkun biżżejjed biex jiġi vvalutat il-kost addizzjonali li jħabbtu wiċċhom miegħu l-produtturi fir-reġjuni ultraperiferiċi Franċiżi.

               Tabella 1

                        Guadeloupe (EUR)

                        Il-Guyana Franċiża (EUR)

                        Martinique (EUR)

                         Réunion (EUR)

                        Noti2

                        Prezz tal-kannamiela (għal kull 100 kg)

                        Prezz tal-melassa (għal kull 100 kg)

                        Kost tal-merkanzija (għal kull kg)

                        Forza tax-xogħol (għal kull ettolitru ta’ alkoħol pur (hlpa))

                        Inputs oħra (għal kull hpla)

                        Kostijiet tad-deprezzament

                        Kostijiet tal-konformità

                        Kostijiet oħra1

               Noti mat-Tabella:

               (1) Ipprovdi tagħrif dwar il-kostijiet relatati mal-ilma, mal-enerġija u mal-iskart, dwar kostijiet rilevanti oħra.

               (2)Ipprovdi tagħrif dwar l-ispeċifikazzjonijiet u l-kjarifiki kollha li jirfdu l-metodi ta’ kalkolu.

               2.Sussidji oħra. L-awtoritajiet Franċiżi għandhom jimlew it-Tabella 2, jelenkaw il-miżuri l-oħra kollha ta’ għajnuna u ta’ appoġġ li jindirizzaw il-kostijiet operatorji addizzjonali tal-operaturi ekonomiċi marbuta mal-istatus tar-reġjuni ultraperifiċi.

               Tabella 2

                        Miżura ta’ għajnuna/appoġġ1

                        Perjodu2

                        Setturi fil-mira3

                        Ammont tal-baġit f’EUR4

                        Nefqa annwali, f’EUR (2019-2024)5

                        Sehem tal-baġit attribwit għall-kumpens tal-kostijiet addizzjonali6

                        Stima tan-numru ta’ ditti benefiċjarji7

                        Noti8

                        [lista]

               Noti mat-Tabella:

               (1)Ipprovdi tagħrif dwar l-identifikazzjoni u t-tip ta’ miżura (programm, numru tal-għajnuna mill-Istat eċċ.).

               (2)Ipprovdi tagħrif dwar is-snin koperti mill-miżura.

               (3)Ipprovdi tagħrif għall-miżuri orjentati lejn is-settur biss.

               (4)Ipprovdi tagħrif dwar il-baġit globali tal-miżura u dwar is-sorsi ta’ finanzjament.

               (5)Ipprovdi tagħrif dwar in-nefqa attwali sena b’sena għall-perjodu ta’ monitoraġġ (2019–2024), fejn disponibbli.

               (6)Ipprovdi stima approssimattiva, f’% tal-baġit globali.

               (7)Ipprovdi stima approssimattiva, fejn possibbli.

               (8)Ipprovdi kwalunkwe kummenti u kjarifiki.

               3.Impatt fuq il-baġit pubbliku. L-awtoritajiet Franċiżi għandhom jimlew it-Tabella 3 u jipprovdu l-ammont totali stmat (f’EUR) tat-taxxa mhux miġbura minħabba d-differenzjali tat-taxxa applikati.

               Tabella 3.

                        2019

                        2020

                        2021

                        2022

                        2023

                        2024

                        Dħul mit-taxxa mitluf

               4.Impatt fuq il-prestazzjoni ekonomika globali. L-awtoritajiet Franċiżi għandhom jimlew it-Tabella 4 u jipprovdu kwalunkwe data li turi l-impatt tar-rata mnaqqsa tat-taxxi indiretti kkonċernati fuq l-iżvilupp soċjoekonomiku tar-reġjuni ultraperiferiċi. L-indikaturi mitluba fit-Tabella jirreferu għall-prestazzjoni tas-settur tar-rum meta mqabbel mal-prestazzjoni ġenerali fl-ekonomija reġjonali. Jekk uħud mill-indikaturi ma jkunux disponibbli, għandha tiddaħħal data alternattiva ta’ rappurtar dwar il-prestazzjoni ekonomika globali tar-reġjuni ultraperiferiċi.

               Tabella 4

                        Sena1

                        2019

                        2020

                        2021

                        2022

                        2023

                        2024

                        Noti2

                        Valur miżjud gross reġjonali

                        Fis-settur tar-rum

                        Fis-settur tal-kannamieli-zokkor-rum

                        Impjieg fid-distilleriji lokali

                        Impjieg fis-settur tal-kannamieli-zokkor-rum

                        Rata tal-qgħad

                        Għadd ta’ intrapriżi attivi

                        Għadd ta’ produtturi tar-rum (inklużi l-SMEs)

                        Żona ta’ kultivazzjoni tal-kannamiela (ha)

                        Indiċi tal-livell tal-prezzijiet - Franza kontinentali

                        Indiċi tal-livell tal-prezzijiet - reġjuni

                        Għadd ta’ turisti - reġjuni

                        Għadd ta’ turisti- distilleriji

               Noti mat-Tabella:

               (1)jista’ jkun li t-tagħrif mhux disponibbli għas-snin kollha elenkati

               (2)ipprovdi kummenti u kjarifiki kif meqjus rilevanti

               5.Speċifikazzjonijiet tar-reġim. L-awtoritajiet Franċiżi għandhom jimlew it-Tabella 5 għal kull tip ta’ rum (“rhum agricole” u “rhum sucrerie”) u għal kull reġjun (Guadeloupe, il-Guyana Franċiża, Martinique u Réunion). Jekk uħud mill-indikaturi ma jkunux disponibbli, għandha tiddaħħal data alternattiva ta’ rappurtar dwar l-ispeċifikazzjonijiet tar-reġim.

               Tabella 5

                        Kwantità (f’hlpa)

                        2019

                        2020

                        2021

                        2022

                        2023

                        2024

                        Produzzjoni tar-rum

                        Produzzjoni tar-rum tradizzjonali

                        Bejgħ lokali tar-rum

                        Rum mibgħut lejn il-kontinent

                        Rum tradizzjonali mibgħut lejn Franza kontinentali

                        Rum tradizzjonali mibgħut bid-deroga

                        Rum mibgħut lejn Stati Membri oħra

                        Rum esportat lejn pajjiżi terzi

                        Rum bħala perċentwal tal-volum totali tal-esportazzjonijiet supplimentari tar-reġjuni ultraperifiċi (%)

                        Sehem mir-rum tradizzjonali Franċiż fis-suq tar-rum ta’ Franza kontinentali (%)

                        Rata ta’ tkabbir tas-suq tar-rum ta’ Franza kontinentali (%)

                        Rata ta’ tkabbir tal-ispirti ta’ Franza kontinentali (%)

               6.Irregolaritajiet. L-awtoritajiet Franċiżi għandhom jipprovdu tagħrif dwar kwalunkwe investigazzjoni dwar irregolaritajiet amministrattivi, evażjoni mit-taxxi indiretti kkonċernati, kuntrabandu tal-prodotti alkoħoliċi kkonċernati fil-kuntest tal-applikazzjoni tal-awtorizzazzjoni. Ipprovdi tagħrif, inkluż tal-inqas tagħrif dwar in-natura tal-każ, il-valur u l-perjodu ta’ żmien.

               7.Ilmenti. L-awtoritajiet Franċiżi għandhom jipprovdu tagħrif dwar jekk l-awtoritajiet lokali, reġjonali jew nazzjonali rċevewx ilmenti li jikkonċernaw l-applikazzjoni tal-awtorizzazzjoni, kemm mill-benefiċjarji kif ukoll minn dawk li mhumiex benefiċjarji.


               IL-KUMMISSJONI EWROPEA
            Brussell, 27.7.2020
            COM(2020) 622 final
            2020/0160(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li tagħti s-setgħa lil Franza biex tinnegozja ftehim li jissupplimenta t-Trattat bilaterali eżistenti tagħha mar-Renju Unit dwar il-bini u t-tħaddim minn konċessjonarji privati ta’ Channel Fixed Link

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               It-Trattat bejn Franza u r-Renju Unit tal-Gran Brittanja u l-Irlanda ta’ Fuq dwar il-bini u t-tħaddim minn konċessjonarji privati ta’ Channel Fixed Link, iffirmat f’Canterbury fit-12 ta’ Frar 1986 (minn hawn ’il quddiem “It-Trattat ta’ Canterbury”) stabbilixxa Kummissjoni Intergovernattiva biex tissorvelja l-kwistjonijiet kollha dwar il-bini u t-tħaddim taċ-Channel Fixed Link.

               Sa tmiem il-perjodu ta’ tranżizzjoni stabbilit bil-Ftehim dwar l-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
                  1
               , il-Kummissjoni Intergovernattiva hija l-awtorità nazzjonali tas-sikurezza skont it-tifsira tal-Artikolu 3(7) tad-Direttiva (UE) 2016/798 tal-Parlament Ewropew u tal-Kunsill
                  2
               , li hija kompetenti għaċ-Channel Fixed Link.

               F’konformità mal-Artikolu 3(7) tad-Direttiva (UE) 2016/798, awtorità nazzjonali tas-sikurezza tista’ tkun korp fdat minn diversi Stati Membri bil-kompiti rigward is-sikurezza ferrovjarja u, fid-dawl tad-Direttiva (UE) 2016/797, l-interoperabbiltà ferrovjarja. Madankollu, wara tmiem il-perjodu ta’ tranżizzjoni msemmi hawn fuq, il-Kummissjoni Intergovernattiva se tkun korp stabbilit minn Stat Membru u pajjiż terz. Id-Direttiva (UE) 2016/798 ma tipprevedix il-possibbiltà ta’ awtorità nazzjonali tas-sikurezza bħala korp fdat minn Stat Membru u pajjiż terz. Għalhekk, sakemm ma jiġix previst mod ieħor, wara tmiem il-perjodu ta’ tranżizzjoni, il-Kummissjoni Intergovernattiva mhux se tibqa’ l-awtorità nazzjonali tas-sikurezza skont it-tifsira tad-Direttiva (UE) 2016/798 għaċ-Channel Fixed Link. Mill-istess mument, id-dritt tal-Unjoni mhux se jibqa’ japplika għall-parti taċ-Channel Fixed Link taħt il-ġurisdizzjoni tar-Renju Unit. B’applikazzjoni tad-Direttiva (UE) 2016/798 u tal-Artikolu L 2221/1 tal-Code des Transports Franċiż, l-Etablissement public de sécurité ferroviaire Franċiż isir l-awtorità nazzjonali tas-sikurezza għall-parti taċ-Channel Fixed Link taħt il-ġurisdizzjoni Franċiża.

               Sabiex jiġi żgurat it-tħaddim sikur u effiċjenti taċ-Channel Fixed Link, ikun aħjar jekk ikun hemm awtorità unika tas-sikurezza responsabbli li tapplika l-istess sett ta’ regoli għall-infrastruttura kollha, inkluż is-sezzjoni tagħha taħt il-ġurisdizzjoni tar-Renju Unit. Il-Kummissjoni Intergovernattiva għandha tinżamm bħala din l-awtorità unika u għandha tkompli tapplika r-regoli tal-Unjoni dwar is-sikurezza ferrovjarja u l-interoperabbiltà ferrovjarja. Dan ikun jeħtieġ li b’mod partikolari jiġi emendat l-Artikolu 3(7) tad-Direttiva (UE) 2016/798. Tali emenda hija mitluba mill-Proposta parallela tal-Kummissjoni għal Regolament li jemenda dik id-Direttiva COM (2020) 623.

                  Permezz ta’ ittra tas-16 ta’ Lulju 2020, Franza infurmat lill-Kummissjoni li tixtieq tinnegozja ftehim li jissupplimenta t-Trattat ta’ Canterbury.

                  L-għan ta’ din il-proposta huwa li Franza tingħata s-setgħa biex tinnegozja ftehim internazzjonali mar-Renju Unit biex jiġi żgurat it-tħaddim sikur u effiċjenti taċ-Channel Fixed Link billi tinżamm awtorità unika tas-sikurezza responsabbli għall-infrastruttura kollha, u li jiġu stipulati r-rekwiżiti speċifiċi li jrid jikkonforma magħhom il-ftehim propost, bħal pereżempju l-obbligu għall-Kummissjoni Intergovernattiva li tapplika r-regoli tal-Unjoni dwar is-sikurezza ferrovjarja u l-interoperabbiltà ferrovjarja.

                  Ftehim bħal dan x’aktarx jaffettwa qasam li fil-biċċa l-kbira tiegħu huwa kopert mid-dritt tal-Unjoni u b’mod partikolari d-Direttiva (UE) 2016/797
                     3
                  , id-Direttiva (UE) 2016/798 u r-Regolament (UE) 2016/796
                     4
                  . Għalhekk, tali ftehim jaqa’ taħt il-kompetenza esterna esklużiva tal-Unjoni. F’konformità mal-Artikolu 2(1) TFUE, l-Unjoni tista’ tagħti s-setgħa lill-Istati Membri biex jaġixxu f’oqsma fejn hija għandha kompetenza esklużiva. Minħabba l-interazzjoni ta’ tali għoti tas-setgħa mar-regoli eżistenti adottati mil-leġislatur tal-Unjoni, jeħtieġ ukoll li tali setgħa tingħata minn dan tal-aħħar, f’konformità mal-proċedura leġislattiva msemmija fl-Artikolu 91 TFUE.

               •Konsistenza mad-dispożizzjonijiet eżistenti fil-qasam ta’ politika

                  L-objettiv tal-ftehim internazzjonali li Franza se tipprova tikkonkludi mar-Renju Unit abbażi tad-deċiżjoni proposta tal-għoti tas-setgħa huwa li l-Kummissjoni Intergovernattiva tinżamm bħala l-awtorità nazzjonali unika tas-sikurezza għaċ-Channel Fixed Link u li jiġi żgurat li tkompli tikkonforma mad-dispożizzjonijiet tad-dritt tal-Unjoni applikabbli għall-awtoritajiet nazzjonali tas-sikurezza, u b’mod partikolari d-Direttiva (UE) 2016/798, id-Direttiva (UE) 2016/797 u r-Regolament (UE) 2016/796 fuq iċ-Channel Fixed Link kollu, inkluża s-sezzjoni taħt il-ġurisdizzjoni tar-Renju Unit.

                  Għalhekk dan l-objettiv huwa konsistenti bis-sħiħ mad-dispożizzjonijiet ta’ politika eżistenti fil-qasam tas-sikurezza ferrovjarja u tal-interoperabbiltà ferrovjarja.

               •Konsistenza ma’ politiki oħra tal-Unjoni

                  Ftehim li jissupplimenta t-Trattat ta’ Canterbury biex jiġi żgurat it-tħaddim sikur u effiċjenti taċ-Channel Fixed Link billi tinżamm awtorità unika tas-sikurezza responsabbli għall-infrastruttura kollha ma tkunx inkonsistenti ma’ xi politika oħra tal-Unjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  L-Artikoli 2(1) u 91 TFUE huma l-bażi ġuridika għal din il-proposta.

               •Sussidjarjetà (għall-kompetenza mhux esklużiva)

                  Il-proposta taqa’ taħt il-kompetenza esklużiva tal-Unjoni.

               •Proporzjonalità

                  L-objettiv tal-proposta huwa li jiġi awtorizzat, skont l-Artikolu 2(1) TFUE, in-negozjar ta’ ftehim li jissupplimenta t-Trattat ta’ Canterbury bl-għan li jiġi żgurat it-tħaddim sikur u effiċjenti taċ-Channel Fixed Link billi tinżamm awtorità unika tas-sikurezza responsabbli għall-infrastruttura kollha. Soġġett għall-emendar tal-Artikolu 3(7) tad-Direttiva (UE) 2016/798, il-Kummissjoni Intergovernattiva, stabbilita bit-Trattat ta’ Canterbury għandha tibqa’ l-awtorità unika tas-sikurezza u għandha tkompli tapplika r-regoli tal-Unjoni dwar is-sikurezza ferrovjarja. Konsegwentement, id-Deċiżjoni proposta tal-Parlament Ewropew u tal-Kunsill ma tmurx lil hinn minn dak li huwa meħtieġ biex jintlaħaq dan l-objettiv.

               •Għażla tal-istrument

                  L-objettiv imfittex huwa li jiġi żgurat li l-Kummissjoni Intergovernattiva tapplika d-dritt tal-Unjoni għaċ-Channel Fixed Link kollu, inkluż il-parti taħt il-ġurisdizzjoni tar-Renju Unit. Il-Kummissjoni Intergovernattiva hija korp binazzjonali stabbilit minn Franza u r-Renju Unit. Il-funzjonament tagħha huwa rregolat mit-Trattat ta’ Canterbury li ġie konkluż bejn Franza u r-Renju Unit. Għalhekk, huwa xieraq li l-elementi msemmija hawn fuq jiġu inklużi fi ftehim bejn Franza u r-Renju Unit, u għalhekk huwa meħtieġ li Franza tingħata s-setgħa biex tagħmel dan.

                  Għalhekk, id-Deċiżjoni proposta tal-Parlament Ewropew u tal-Kunsill indirizzata lil Franza u li tagħtiha s-setgħa skont l-Artikolu 2(1) u 91 TFUE biex tinnegozja u tikkonkludi ftehim bħal dan mar-Renju Unit tirrappreżenta strument adegwat.

               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

                  Din il-proposta hija bbażata fuq talba minn Franza u l-għoti tas-setgħa propost ikun indirizzat lil dan l-Istat Membru biss. Minħabba l-limiti ta’ żmien, il-partijiet ikkonċernati bħal pereżempju l-konċessjonarju taċ-Channel Fixed Link ġew ikkonsultati b’mod informali u kkonfermaw li l-Kummissjoni Intergovernattiva għandha tinżamm bħala l-awtorità unika tas-sikurezza u li għandha tapplika d-dritt tal-Unjoni għaċ-Channel Fixed Link kollu.

               4.IMPLIKAZZJONIJIET BAĠITARJI

                  Din il-proposta ma għandha l-ebda impatt fuq il-baġit tal-Unjoni.

               2020/0160 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li tagħti s-setgħa lil Franza biex tinnegozja ftehim li jissupplimenta t-Trattat bilaterali eżistenti tagħha mar-Renju Unit dwar il-bini u t-tħaddim minn konċessjonarji privati ta’ Channel Fixed Link

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 91 tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  5
               ,

               Wara li kkunsidraw l-opinjoni tal-Kumitat tar-Reġjuni
                  6
               ,

               Filwaqt li jaġixxu f’konformità mal-proċedura leġiżlattiva ordinarja,

               Billi:

               (1)
                     It-Trattat bejn Franza u r-Renju Unit tal-Gran Brittanja u l-Irlanda ta’ Fuq dwar il-bini u t-tħaddim minn konċessjonarji privati ta’ Channel Fixed Link, iffirmat f’Canterbury fit-12 ta’ Frar 1986 (“it-Trattat ta’ Canterbury”) stabbilixxa Kummissjoni Intergovernattiva biex tissorvelja l-kwistjonijiet kollha dwar il-bini u t-tħaddim taċ-Channel Fixed Link.

               (2)
                     Sa tmiem il-perjodu ta’ tranżizzjoni stabbilit bil-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
                  7
               , il-Kummissjoni Intergovernattiva titqies bħala korp fdat minn diversi Stati Membri bil-kompiti rigward is-sikurezza ferrovjarja b’rabta maċ-Channel Fixed Link. Għalhekk, għal dawk l-iskopijiet, tikkostitwixxi l-awtorità nazzjonali tas-sikurezza skont it-tifsira tal-Artikolu 3(7) tad-Direttiva (UE) 2016/798 tal-Parlament Ewropew u tal-Kunsill
                  8
               . F’dik il-kapaċità, tapplika d-dispożizzjonijiet tad-dritt tal-Unjoni rilevanti għas-sikurezza u għall-interoperabbiltà ferrovjarji.

               (3)
                     Wara tmiem il-perjodu ta’ tranżizzjoni msemmi fil-premessa (2), il-Kummissjoni Intergovernattiva se tikkostitwixxi korp stabbilit minn Stat Membru u minn pajjiż terz. Barra minn hekk, u sakemm ma jiġix previst mod ieħor fi ftehim internazzjonali li jimpenja lir-Renju Unit, id-dritt tal-Unjoni mhux se jibqa’ japplika għall-parti taċ-Channel Fixed Link taħt il-ġurisdizzjoni tar-Renju Unit.

               (4)
                     Ftehim internazzjonali ma’ pajjiż terz rigward l-applikazzjoni tar-regoli dwar is-sikurezza ferrovjarja u l-interoperabilità ferrovjarja f’sitwazzjonijiet transfruntiera x’aktarx li jaffettwa qasam li fil-biċċa l-kbira tiegħu huwa kopert mid-dritt tal-Unjoni, u b’mod partikolari mid-Direttiva (UE) 2016/798, mid-Direttiva (UE) 2016/797 tal-Parlament Ewropew u tal-Kunsill
                  9
                u mir-Regolament (UE) 2016/796 tal-Parlament Ewropew u tal-Kunsill
                  10
               . Għalhekk, kwalunkwe ftehim bħal dan jaqa’ taħt il-kompetenza esterna esklużiva tal-Unjoni. L-Istati Membri jistgħu jinnegozjaw jew jidħlu fi ftehim bħal dan biss jekk jingħataw is-setgħa mill-Unjoni biex jagħmlu dan f’konformità mal-Artikolu 2(1) tat-Trattat dwar il-Funzjonament tal-Unjoni Ewropea (TFUE). Minħabba l-interazzjoni mal-leġiżlazzjoni eżistenti tal-Unjoni, huwa wkoll meħtieġ li tali setgħa tingħata mill-leġiżlatur tal-Unjoni, f’konformità mal-proċedura leġiżlattiva msemmija fl-Artikolu 91 TFUE.

               (5)
                     Permezz ta’ ittra tas-16 ta’ Lulju 2020, Franza talbet li l-Unjoni tagħtiha s-setgħa biex tinnegozja u tikkonkludi ftehim internazzjonali li jissupplimenta t-Trattat ta’ Canterbury mar-Renju Unit.

               (6)
                     Sabiex jiġi żgurat it-tħaddim sikur u effiċjenti taċ-Channel Fixed Link, ikun xieraq li tinżamm awtorità unika tas-sikurezza, il-Kummissjoni Intergovernattiva, bħala dik responsabbli għall-infrastruttura kollha. Meta titqies il-pożizzjoni speċjali taċ-Channel Fixed Link bħala konnessjoni ferrovjarja li tinvolvi struttura tal-inġinerija unika u kumplessa li tinsab parzjalment fit-territorju ta’ Franza u parzjalment fit-territorju ta’ pajjiż terz, jixraq li Franza tiġi awtorizzata li tidħol fi ftehim internazzjonali mar-Renju Unit fir-rigward tal-applikazzjoni tar-regoli tal-Unjoni dwar is-sikurezza ferrovjarja għaċ-Channel Fixed Link sabiex jinżamm reġim unifikat tas-sikurezza fil-Mina kollha, diment li jiġu ssodisfati ċerti rekwiżiti.

               (7)
                     Il-Kummissjoni Intergovernattiva tista’ tissodisfa r-rwol ta’ awtorità nazzjonali tas-sikurezza responsabbli għall-parti taċ-Channel Fixed Link taħt il-ġurisdizzjoni Franċiża, soġġett għall-emendar tal-Artikolu 3(7) tad-Direttiva (UE) 2016/798 u diment li jiġu ssodisfati ċerti kundizzjonijiet.

               (8)
                     Jenħtieġ li l-Kummissjoni Intergovernattiva tapplika l-istess regoli għaċ-Channel Fixed Link kollu, irrispettivament minn jekk dawn japplikawx għall-partijiet taħt il-ġurisdizzjoni ta’ Franza jew tar-Renju Unit. Tali regoli jenħtieġ li jkunu d-dispożizzjonijiet rilevanti tad-dritt tal-Unjoni u b’mod partikolari d-Direttiva (UE) 2016/798, id-Direttiva (UE) 2016/797 u r-Regolament (UE) 2016/796, kif emendati jew sostitwiti, kif ukoll l-atti adottati abbażi tagħhom.

               (9)
                     F’konformità mal-Artikolu 19 tat-Trattat ta’ Canterbury, it-tilwim bejn Franza u r-Renju Unit relatat mal-interpretazzjoni jew mal-applikazzjoni tat-Trattat ta’ Canterbury jiġi riżolt minn tribunal tal-arbitraġġ. Meta tali tilwim iqajjem kwistjonijiet relatati mal-interpretazzjoni tad-dritt tal-Unjoni, sabiex tiġi żgurata l-applikazzjoni korretta tad-dritt tal-Unjoni, it-tribunal tal-arbitraġġ jenħtieġ li jirreferi l-kwistjoni lill-Qorti tal-Ġustizzja tal-Unjoni Ewropea u jkun marbut bid-deċiżjoni tagħha.

               (10)
                     Jeħtieġ ukoll li jiġu stabbiliti regoli speċifiċi rigward l-implimentazzjoni tad-dritt tal-Unjoni fuq il-parti taċ-Channel Fixed Link taħt il-ġurisdizzjoni ta’ Franza, sabiex jiġi żgurat li d-dritt tal-Unjoni jiġi implimentat b’mod korrett f’kull ħin u li l-Kummissjoni tkun tista’ tissorvelja l-applikazzjoni tiegħu taħt il-kontroll tal-Qorti tal-Ġustizzja, inkluż f’ċirkustanzi ta’ urġenza jew f’każ li l-Kummissjoni Intergovernattiva ma tikkonformax ma’ deċiżjoni tat-tribunal tal-arbitraġġ. Għal dak l-għan, jenħtieġ li Franza żżomm id-dritt li taġixxi b’mod unilaterali, fejn ikun meħtieġ, sabiex tiżgura l-applikazzjoni sħiħa u korretta tad-dritt tal-Unjoni fuq il-parti taċ-Channel Fixed Link taħt il-ġurisdizzjoni tagħha.

               (11)
                     Sabiex tiġi żgurata protezzjoni ġuridika effettiva fl-oqsma koperti mid-dritt tal-Unjoni, il-qrati jew it-tribunali li għalihom japplika l-Artikolu 19(1) TFUE jenħtieġ li jkunu esklużivament kompetenti għall-applikazzjonijiet tal-konċessjonarji u tal-utenti taċ-Channel Fixed Link kontra d-deċiżjonijiet tal-Kummissjoni Intergovernattiva.

               (12)
                     L-elementi deskritti fil-premessi (8) sa (11) jenħtieġ li jiġu riflessi fil-ftehimiet internazzjonali bejn Franza u r-Renju Unit rigward iċ-Channel Fixed Link. Dawk il-ftehimiet internazzjonali jenħtieġ li jkunu kompatibbli mad-dritt tal-Unjoni f’kull aspett,

               ADOTTAW DIN ID-DEĊIŻJONI:

               Artikolu 1

               Franza tingħata s-setgħa biex tinnegozja, tiffirma u tikkonkludi ftehim internazzjonali mar-Renju Unit rigward l-applikazzjoni tar-regoli dwar is-sikurezza ferrovjarja fiċ-Channel Fixed Link, diment li dak il-ftehim jidħol fis-seħħ wara tmiem il-perjodu ta’ tranżizzjoni previst fil-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika u jikkonforma ma’ dan li ġej:

               (1)Sabiex jinżamm reġim unifikat tas-sikurezza fuq iċ-Channel Fixed Link kollu, il-Kummissjoni Intergovernattiva stabbilita bit-Trattat ta’ Canterbury għandha tiżgura l-applikazzjoni, fir-rigward taċ-Channel Fixed Link, tad-dispożizzjonijiet tad-dritt tal-Unjoni rilevanti għall-kompiti tal-Awtoritajiet Nazzjonali tas-Sikurezza skont it-tifsira tal-Artikolu 3(7) tad-Direttiva (UE) 2016/798, u b’mod partikolari ta’ dik id-Direttiva, tad-Direttiva (UE) 2016/797 u tar-Regolament (UE) 2016/796, kif emendati jew sostitwiti, kif ukoll tal-atti adottati abbażi tagħhom.

               (2)Meta tilwima mressqa għall-arbitraġġ f’konformità mal-Artikolu 19 tat-Trattat ta’ Canterbury tqajjem kwistjoni relatata mal-interpretazzjoni ta’ dispożizzjoni tad-dritt tal-Unjoni, it-tribunal tal-arbitraġġ ma għandux ikollu s-setgħa li jiddeċiedi dwar xi kwistjoni bħal din. F’tali każ, it-tribunal tal-arbitraġġ għandu jitlob lill-Qorti tal-Ġustizzja tal-Unjoni Ewropea biex tiddeċiedi dwar il-kwistjoni. Id-deċiżjoni tal-Qorti tal-Ġustizzja tal-Unjoni Ewropea għandha tkun vinkolanti fuq it-tribunal tal-arbitraġġ.

               (3)Fejn ikun meħtieġ, b’mod partikolari f’ċirkustanzi ta’ urġenza jew f’każ li l-Kummissjoni Intergovernattiva ma tikkonformax ma’ deċiżjoni tat-tribunal tal-arbitraġġ, Franza għandu jkollha d-dritt li taġixxi b’mod unilaterali bil-ħsieb li tiżgura l-applikazzjoni sħiħa, korretta u rapida tad-dritt tal-Unjoni fuq il-parti taċ-Channel Fixed Link taħt il-ġurisdizzjoni Franċiża.

               (4)Il-qrati jew it-tribunali li għalihom japplika l-Artikolu 19(1) TFUE għandhom ikunu esklużivament kompetenti biex jiddeċiedu dwar ir-rimedji mitluba mill-konċessjonarji u mill-utenti taċ-Channel Fixed Link kontra d-deċiżjonijiet meħuda mill-Kummissjoni Intergovernattiva fil-kapaċità tagħha msemmija fil-paragrafu 1.

               (5)Il-ftehim irid ikun kompatibbli mad-dritt tal-Unjoni f’kull aspett.

               Artikolu 2

               Franza għandha żżomm lill-Kummissjoni infurmata b’mod regolari dwar in-negozjati mar-Renju Unit li biex jiġi ssupplimentat it-Trattat ta’ Canterbury jew biex jiġi konkluż ftehim ġdid, kif imsemmi fl-Artikolu 1 u, fejn ikun xieraq, tistieden lill-Kummissjoni tipparteċipa bħala osservatur.

               Meta jitlestew in-negozjati, Franza għandha tissottometti l-abbozz tat-test li jirriżulta minnhom lill-Kummissjoni. Il-Kummissjoni għandha tinforma lill-Kunsill u lill-Parlament Ewropew b’dan.

               Fi żmien xahar min-notifika tal-abbozz tal-ftehim, il-Kummissjoni għandha tieħu deċiżjoni dwar jekk ir-rekwiżiti stabbiliti fl-Artikolu 1 humiex issodisfati jew le. Meta l-Kummissjoni tiddeċiedi li huma ssodisfati, Franza tista’ tiffirma u tikkonkludi l-ftehim korrispondenti. Kopja tal-ftehim iffirmat għandha tiġi pprovduta lill-Kummissjoni fi żmien xahar mid-dħul fis-seħħ tiegħu, jew, meta l-ftehim irid jiġi applikat proviżorjament, fi żmien xahar mill-bidu tal-applikazzjoni proviżorja tiegħu.

               Artikolu 3

               Din id-Deċiżjoni hija indirizzata lir-Repubblika Franċiża.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 29, 31.1.2020, p. 7.

                     (2)

                        Id-Direttiva (UE) 2016/798 tal-Parlament Ewropew u tal-Kunsill tal-11 ta’ Mejju 2016 dwar is-sikurezza ferrovjarja, (ĠU L 138, 26.52016, p. 102).

                     (3)

                        Id-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea, (ĠU L 138, 26.5.2016, p. 44).

                     (4)

                        Ir-Regolament (UE) 2016/796 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Ferroviji u li jħassar ir-Regolament (KE) Nru 881/2004, (ĠU L 138, 26.5.2016, p. 1).

                     (5)

                        ĠU C , , p. .

                     (6)

                        ĠU C , , p. .

                     (7)

                        ĠU L 29, 31.1. 2020, p.7.

                     (8)

                        Id-Direttiva (UE) 2016/798 tal-Parlament Ewropew u tal-Kunsill tal-11 ta’ Mejju 2016 dwar is-sikurezza ferrovjarja, (ĠU L 138, 26.5.2016, p. 102).

                     (9)

                        Id-Direttiva (UE) 2016/797 tal-Parlament Ewropew u tal-Kunsill tal-11 ta’ Mejju 2016 dwar l-interoperabbiltà tas-sistema ferrovjarja fl-Unjoni Ewropea, (ĠU L 138, 26.5.2016, p. 44).

                     (10)

                        Ir-Regolament (UE) 2016/796 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Ferroviji u li jħassar ir-Regolament (KE) Nru 881/2004, (ĠU L 138, 26.5.2016, p. 1).